《东风第一枝 白桃花》
清代·江瑛

细雨梳春，晴云抹晓，武陵一夜花遍。吹开几叠冰绡，独自临溪洗艳。

烟清雾白，似淡月、梨花庭院。记玉锄、和露曾栽，怎谪人间重见。

沉宿醉、银屏低掩。锁旧恨、粉痕愁颤。自伤误嫁东风，却把红尘久厌。

凌波人杳，更莫问、春潭深浅。应黯然、卸尽铅华，素云凄断。

作者简介：江瑛，字蕊珊，甘泉人，解元江璧妹，汪阶符室。